- De er sgu flotte. Virkelig flotte og velholdte, det er helt sikkert. Det er perler. Sådan lyder det imponeret fra Ole Pedersen, der mandag var en af de mange beborere på plejehjemmet Liselund i Vodskov der skulle have vind i håret på en tur i en af Vodskov Veteranklubs flotte gamle biler. Bilerne rullede på stribe ind foran plejehjemmet og de ventende beboere, der alle glædede sig til oplevelsen. For Ole Pedersen vækker de gamle biler minder. Han har været mekaniker siden 1952, men er i dag pensioneret. - Det er en 2,6 liters. Sådan en gammel jernmotor, fortæller Benny Lynge Nielsen fra Vodskov Veteranbilklub, der skulle have Ole Pedersen med på passagersædet. - Det er en rigtig motor, følger Ole Pedersen op. Vodskov Veteranklubs medlemmer brænder for at vise de gamle biler frem, og når de kan glæde andre med de mange hestekræfter, er det endnu bedre. - Så er det jo en win-win, siger Benny Lynge Nielsen. - De skal da have en oplevelse. Ud og have frisk luft i håret, fortsætter han.

Opsummering:
Beboerne på plejehjemmet Liselund i Vodskov fik sig en automobil-mæssig tidsrejse da byens veteranbilklub mandag kom forbi.